ไทยพาณิชย์ลุยนอก ชูหุ้นเกิดใหม่-สหรัฐ
บลจ.ไทยพาณิชย์ ชี้จังหวะลุยหุ้นนอก ส่ง 2 กองทุนใหม่ลงทุนหุ้นตลาดเกิดใหม่หุ้น-สหรัฐ
4 ธ.ค. 2555

บลจ.ไทยพาณิชย์ ชี้จังหวะลุยหุ้นนอก ส่ง 2 กองทุนใหม่ลงทุนหุ้นตลาดเกิดใหม่หุ้น-สหรัฐ 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า อยู่ระหว่างเสนอขายกองทุนใหม่ ลงทุนในหุ้นต่างประเทศ 2 กองทุน มูลค่า 1 หมื่นล้านบาท ประกอบด้วยกองทุนเปิดไทยพาณิชย์ หุ้นตลาดเกิดใหม่และกองทุนเปิดไทยพาณิชย์ เอสแอนด์พี 500 เสนอขายครั้งแรกวันที่ 3-14 ธ.ค.นี้ ลงทุนครั้งแรกขั้นต่ำ 5,000 บาท 
“บริษัทเล็งเห็นโอกาสในการกระจายความเสี่ยงไปลงทุนในหุ้นต่างประเทศ จากปัจจัยบวกเรื่องการดำเนินนโยบายทางการเงินของธนาคารกลางทั่วโลก เพื่ออัดฉีดสภาพคล่องเข้าระบบ กระตุ้นเศรษฐกิจและมูลค่าพื้นฐานของหุ้นน่าสนใจ” นางโชติกา กล่าว 
สำหรับหุ้นตลาดเกิดใหม่มีอัตราการขยายตัวทางเศรษฐกิจสูงกว่ากลุ่มประเทศพัฒนาแล้ว รวมถึงสถานะทางการเงินที่มั่นคงกว่า ขณะเดียวกันนักลงทุนยังอาจได้ประโยชน์จากค่าเงินที่แข็งค่าขึ้น นอกจากนี้ราคาต่อกำไรต่อหุ้น (พี/อี) ปัจจุบันของหุ้นตลาดเกิดใหม่อยู่ที่ระดับ 10 เท่า ต่ำกว่าค่าเฉลี่ยในอดีตที่ระดับ 14 เท่า โดยนักวิเคราะห์คาดอัตราการขยายตัวของผลประกอบการของกลุ่มประเทศเกิดใหม่จะมากกว่า 12% สำหรับปี 2556
ทางด้านตลาดหุ้นสหรัฐ บริษัทมองว่า ความกังวลปัญหาหน้าผาทางการคลังของสหรัฐ (Fiscal Cliff) ทำให้ดัชนีปรับฐานในระยะสั้นและอาจเป็นจังหวะในการเข้าลงทุน ด้วยอัตราการขยายตัวทางเศรษฐกิจที่มีเสถียรภาพประมาณ 2% ต่อปี ผลประกอบการบริษัทจดทะเบียนใน S&amp;P 500 ปี 2556 นักวิเคราะห์คาดกำไรสุทธิต่อหุ้นอยู่ที่ระดับ 14% โดยมีเป้าหมายของดัชนี S&amp;P 500 ที่ระดับ 1,580 จุด ประกอบกับพี/อีในปัจจุบันที่ระดับ 12.7 เท่า ต่ำกว่าค่าเฉลี่ยในอดีตที่ระดับ 16.6 เท่า อีกทั้งอัตราผลตอบแทนของพันธบัตรสหรัฐระดับต่ำมากสนับสนุนให้นักลงทุนย้ายเงินลงทุนเข้าตลาดหุ้น
ทั้งนี้ กองทุนเปิดไทยพาณิชย์หุ้นตลาดเกิดใหม่ จะลงทุนเฉลี่ยไม่น้อยกว่า 80% ของมูลค่าสินทรัพย์ ในกองทุน Robeco Active Quant Emerging Markets Equities (กองทุนหลัก) ชนิดหน่วยลงทุน D ที่ลงทุนด้วยสกุลเงินเหรียญสหรัฐ บริหารจัดการโดย Robeco Luxembourg S.A. มีนโยบายลงทุนที่มีแนวโน้มการเติบโตที่ดีในระยะยาวจัดสรรการลงทุนอย่างน้อย 2 ใน 3 ของสินทรัพย์ทั้งหมดของกองทุนในหุ้นของบริษัทจดทะเบียนหรือมีบทบาทในกิจกรรมทางด้านเศรษฐกิจในกลุ่มประเทศตลาดเกิดใหม่หรือประเทศอื่นๆ ที่รวมอยู่ในดัชนีมาตรฐานของกลุ่มประเทศตลาดเกิดใหม่ 
กองทุนเปิดไทยพาณิชย์เอสแอนด์พี 500 ลงทุนเฉลี่ยไม่น้อยกว่า 80% ของมูลค่าสินทรัพย์ในหน่วยลงทุนของกองทุน SPDR S&amp;P 500 ETF Trust จดทะเบียนซื้อขายในตลาดหลักทรัพย์นิวยอร์ก โดยทั้งสองกองทุนได้ทำสัญญาซื้อขายล่วงหน้าเพื่อป้องกันความเสี่ยงจากอัตราแลกเปลี่ยนสกุลเงินเหรียญสหรัฐกับสกุลเงินบาท ไม่น้อยกว่า 90% ของมูลค่าทรัพย์สินที่ลงทุนในต่างประเทศตลอดเวลา